Η **Δήμητρα Ματσούκα** (Αθήνα, 19 Ιανουαρίου 1974) είναι Ελληνίδα ηθοποιός. Είναι απόφοιτη της Δραματικής Σχολής της Μαίρης Βογιατζή-Τράγκα.

Καριέρα
-------

### Τηλεόραση

Το τηλεοπτικό της ντεμπούτο έγινε το 1993, ούσα στο πρώτο έτος της δραματικής σχολής, μέσα από την αστυνομική σειρά του ΑΝΤ1, «Τμήμα Ηθών». Ακολούθησαν κάποιες σύντομες εμφανίσεις στις σειρές «Ο χήρος, η χήρα και τα χειρότερα» και «Ταύρος με Τοξότη» το 1994, καθώς και «Δρόμοι της πόλης» και «Ανατομία ενός εγκλήματος» το 1995.Τη σεζόν 1997 Μια νύχτα σαν κι αυτή

Τη σεζόν 1997-1999 πήρε τον πρώτο της μεγάλο ρόλο, στη σειρά «Είμαστε στον αέρα», όπου συνεργάστηκε με τους Θοδωρή Αθερίδη, Ιεροκλή Μιχαηλίδη & Δημήτρη Σταρόβα. Έπειτα, έκανε ένα πέρασμα από τις σειρές «Το φύλλο, το πηγάδι, το αγγέλιασμα» στην ΕΤ1 και «Άγγιγμα ψυχής» στον ΑΝΤ1. Τη σεζόν 1999-2000, επιλέχθηκε από τον Βασίλη Νεμέα να πρωταγωνιστήσει στη κωμική σειρά «Κάτι Τρέχει με τους Δίπλα». Αν και στην αρχή ήταν διστακτική, αφού δεν είχε κάνει ξανά κωμωδία, τελικά δέχθηκε και μάλιστα λόγω επιτυχίας έγινε πιο δημοφιλής στο κοινό. Τη σεζόν 2000-2001 πρωταγωνίστησε στη δραματική σειρά «Δούρειος ίππος» και έπειτα (2001-2002) στη σειρά «Στο δρόμο της καρδιάς» με τον Στράτο Τζώρτζογλου.

Το 2004, έκανε μια guest εμφάνιση στη σειρά του ALPHA, «Όλα στην ταράτσα», ενώ παράλληλα πρωταγωνίστησε με τον Γιώργο Κιμούλη στη σειρά «Ξέχασε με» στο ίδιο κανάλι. Το 2005 συμμετείχε στις σειρές «Το Κόκκινο Δωμάτιο» και «Πες μου ναι», ενώ το 2007, έπαιξε σε ένα επεισόδιο στην αστυνομική σειρά «Οι ιστορίες του αστυνόμου Μπέκα». Τη σεζόν 2008-2009, πρωταγωνίστησε στη σειρά εποχής «Ματωμένα Χώματα» και τη σεζόν 2010-2011 στη σειρά του MEGA, «Κούκλες». Τη σεζόν 2014-2015 πρωταγωνίστησε στη σειρά I love Athens του Action 24. Τη σεζόν 2018-2019 και έπειτα από πολυετή τηλεοπτική αποχή, πρωταγωνίστησε με τον Μάριο Αθανασίου στην κωμική σειρά «Ελεύθερη Σχέση» στο κανάλι OPEN. Τη σεζόν 2022 έπαιξε στη σειρά Τα Νεοκλασικά (Επεισόδιο: "Ο φίλος μου ο Λευτεράκης") του ALPHA. Τη σεζόν 2023 πρωταγωνίστησε στη σειρά Στα 4 του ΑΝΤ1+ και στη σειρά Ψυχοκόρες του ΑΝΤ1+.

### Θέατρο-Κινηματογράφος

Μετά την αποφοίτησή της από τη δραματική σχολή, εντάχθηκε στην ομάδα του Κρατικού θεάτρου, κάνοντας παραστάσεις στο Εθνικό Θέατρο. Η πρώτη της εμπορική δουλειά, έγινε τη σεζόν 1998-1999, με τη παράσταση «Άγαμοι Θύται». Έκτοτε έχει παίξει σε πολλές παραστάσεις, μεταξύ των οποίων «Η δίαιτα του αστροναύτη» (2000-2001), «Ο κουρέας της Σεβίλλης» (2003-2004), «Χρυσές Δουλειές» και «Τα καινούργια ρούχα του αυτοκράτορα» (2009-2010), «Το ημέρωμα της στρίγγλας» (2011-2012), «Η συνέντευξη» και «Μια πορνογραφική σχέση» (2012-2013), «Ο Περλιμπλίν και η Μπελίσα» (2013-2014), «Μήδεια» (2014-2015), «Έντα Γκάμπλερ» (2015-2016), «Συρανό ντε Μπερζεράκ» (καλοκαίρι 2016), «Πυγμαλίων-Ωραία μου κυρία» (2016-2017), «Μια ξεχωριστή μέρα» (2017-2018), «Ωνάσης- Τα θέλω όλα» (2019-2020), «Μαθήματα Κωμωδίας» (2021-2022) και «Η Μεγάλη Πλεκτάνη» (2022).

Στον κινηματογράφο έχει παίξει σε δέκα ταινίες. Η πρώτη ήταν το «Νετρίνο», η οποία προβλήθηκε τον Μάιο του 1999. Το 2000, έπαιξε στις ταινίες «Η αγάπη είναι... ελέφαντας», η οποία έκοψε 101.000 εισιτήρια πανελλαδικά και «Ριζότο», η οποία έκοψε 300.000 εισιτήρια πανελλαδικά. Το 2003, συμμετείχε στην βιογραφική ταινία για τη ζωή και καριέρα του Παύλου Σιδηρόπουλου, «Να μ' αγαπάς» και το 2004 πρωταγωνίστησε στην ταινία «Τεστοστερόνη». Το 2005, πρωταγωνίστησε στην ταινία «Ο Δρόμος» και το 2006 στην ταινία μικρού μήκους «Negatif».

Το 2007, έπαιξε στην ελληνικής, ισπανικής και ουγγρικής παραγωγής ταινία «El Greco», η οποία γνώρισε μεγάλη επιτυχία, ενώ το 2008 πρωταγωνίστησε στην ταινία «Οι σκλάβοι στα δεσμά τους», για την οποία τιμήθηκε με το βραβείο Β' Γυναικείου Ρόλου στα κρατικά βραβεία κινηματογράφου Θεσσαλονίκης. Το 2015, έπαιξε στη ταινία του Νίκου Παναγιωτόπουλου «Η κόρη του Ρέμπραντ», της οποίας τα γυρίσματα ξεκίνησαν τον Μάιο του 2014.

Προσωπική ζωή
-------------

Την 1η Δεκεμβρίου 2023 παντρεύτηκε τον ευρωβουλευτή Πέτρο Κόκκαλη (μέλος της οικογένειας Κόκκαλη), ύστερα από επτά χρόνια σχέσης.

Φιλμογραφία
-----------

| Έτος | Τίτλος | Ρόλος |
| --- | --- | --- |
| 1999 | *Nετρίνο* | Σάντρα |
| 2000 | *Η αγάπη είναι ελέφαντας*  | Μάγκι |
| *Τριπλό παιχνίδι*  | Σεβντά |
| *Pιζότο* | Βίκυ |
| *Καυτός ορίζοντας*  |  |
| 2003 | *Να μ' αγαπάς* |  |
| *Τεστοστερόνη* | Ρούλα |
| 2005 | Ο δρόμος | Καίτη |
| 2006 | *Negatif* | Μαρία |
| 2007 | *Ελ Γκρέκο* | Φραντσέσκα |
| 2008 | *Οι σκλάβοι στα δεσμά τους* | Αιμιλία Βαλσάμη  |
| 2015 | *Η κόρη του Ρέμπραντ* |  |

Παραπομπές
----------

1. ↑  (Αγγλικά) *Internet Movie Database*. nm0559377. Ανακτήθηκε στις 8  Ιουλίου 2016.
2. ↑   Αρχειοθετήθηκε 2020-11-03 στο Wayback Machine.]
3. ↑  «Δήμητρα Ματσούκα και Πέτρος Κόκκαλης: Παντρεύτηκε το ζευγάρι - Δείτε βίντεο». *ProtoThema*. 1 Δεκεμβρίου 2023. Ανακτήθηκε στις 1 Δεκεμβρίου 2023.
4. 1 2 3 4 5  «Δήμητρα Ματσούκα ταινίες στις οποίες έχει πάρει μέρος». *Αθηνόραμα*. Ανακτήθηκε στις 2 Μαρτίου 2023.
5. ↑  «Στήριξη της ελληνικής ταινίας». *Ριζοσπάστης*. 14 Ιανουαρίου 2004. Ανακτήθηκε στις 2 Μαρτίου 2023.
6. ↑  Χατζηκωστή, Αγάθη (3 Οκτωβρίου 2018). «Η ιστορία πίσω από το "Να μ'αγαπάς" του Σιδηρόπουλου είναι τόσο ρομαντική όσο ευχόσουν». *Savoir Ville*. Ανακτήθηκε στις 2 Μαρτίου 2023.
7. ↑  Φεστιβάλ Κινηματογράφου Θεσσαλονίκης, *Σκλάβοι στα δεσμά τους*, ανακτήθηκε στις 2023-03-02
8. ↑  Φραγκούλης, Ηλίας. «Η ΚΟΡΗ ΤΟΥ ΡΕΜΠΡΑΝΤ». *FreeCinema*. Ανακτήθηκε στις 2 Μαρτίου 2023.